
1. Názov školského vzdelávacieho programu
Názov je prepojený a úzko spätý so zameraním materskej školy, priamo nadväzuje na spätosť s prírodou. Je zameraný na rozvíjanie kladného vzťahu detí k prírode, rozvíja u detí usilovnosť, túžbu po poznaní a ochotu spolupracovať.

1. Vymedzenie  poslania školy a cieľov výchovy a vzdelávania

Vízia materskej školy
Víziou je vytvoriť v materskej škole prostredie, v ktorom vyrastajú spokojné, šťastné, zdravé, kreatívne a samostatné deti pripravené na vstup do základnej školy a na ďalší aktívny život v spoločnosti.
Chceme byť školou, ktorá spája kvalitný a efektívny edukačný proces s mimoškolskými aktivitami. Chceme rozvíjať individuálne schopnosti detí so zameraním na ich úspešné uplatnenie v živote, školou spájajúcou deti, učiteľov, ostatných zamestnancov, rodičov a ďalších partnerov.

Poslanie materskej školy
Vychovávať a vzdelávať deti, aby sa stali v živote múdrymi, dobrými, zdravými, celoživotne sa vzdelávajúcimi, ale najmä šťastnými ľuďmi. V spolupráci s rodičmi detí vytvárať podmienky pre ich všestranný rozvoj.

Vlastné ciele výchovy a vzdelávania
· Vytvárať pre deti vhodné, podnetné prostredie pre rozvoj osobnosti dieťaťa po stránke kognitívnej, senzomotorickej a citovo-sociálnej.

· Využívaním vhodných edukačných a motivačných hier rozvíjať tvorivosť detí 
vo všetkých vzdelávacích oblastiach.

· Kultivovať a rozvíjať osobnosť detí, viesť ich ku kooperácii a spolupráci v skupine, kolektíve, preberať za seba primeranú zodpovednosť, utvárať hodnotiace a sebahodnotiace zručnosti.

· Rozvíjať a podporovať environmentálne cítenie, posilňovať úctu a kladný vzťah k prírodnému prostrediu.

· Pripravovať situácie, pri ktorých si deti budú osvojovať poznatky o živej a neživej prírode, poznatky a skúsenosti o ochrane prírody, osvoja si návyky ekologického správania a spoznajú prírodu v súvislosti s jej významom pre život človeka.

· Umožniť deťom, aby vnímali prírodu všetkými zmyslami.

· Umožňovať deťom bádať, skúmať a experimentovať. 

· Vytvárať deťom adekvátne podmienky k zdravému životnému štýlu, viesť ich alternatívnymi formami práce k tomu, aby sa vedeli primerane starať o svoje zdravie.

· Podporovať duševnú pohodu detí.

· Viesť deti k poznaniu a zisteniu, že zdravie je najdôležitejšia hodnota v živote človeka 

· Uplatňovať regionálnu výchovu, oboznamovať deti s ľudovými zvykmi, piesňami a krojmi z našej obce.

· Dosiahnuť regionálne povedomie detí, rozvíjať kladný vzťah k obci a regiónu s dôrazom na jeho históriu, kultúrnu a prírodnú jedinečnosť.

· Podporovať u detí  základy digitálneho a informatického myslenia veku primeraným spôsobom.
Zameranie materskej školy

Environmentálna výchova
Materská škola sa nachádza v prostredí, ktoré poskytuje deťom i rodičom dostatok príležitostí pre plnohodnotný pobyt v prírode, ale zároveň aj dostatok príležitostí 
pre jej ochranu.
Exteriér MŠ tvorí priestranný dvor, kde je trávnatá plocha, detské ihrisko, preliezačky, detský vláčik i pieskovisko. V blízkom okolí sa nachádza rybník, potok a malý lesík. Práve tieto objekty využívame pre rozvoj estetického cítenia detí,  pozitívneho vzťahu k prírode a praktických činností zameraných na jej ochranu.
Tieto objekty nám zároveň poskytujú možnosti na spoločné činnosti detí s rodičmi.
Zdravie a zdravý životný štýl
Zdravý životný štýl sa významnou mierou podieľa na našom zdravotnom stave a správna výživa je základným predpokladom zdravého vývinu človeka. Pri usmerňovaní správneho životného štýlu u detí je potrebné a dôležité dbať na to, aby si už v detstve vytvorili správne stravovacie návyky, aktívne sa venovali pohybu a športovým aktivitám.
Prostredníctvom zážitkového učenia deti získavajú informácie o zdravom spôsobe života. V spolupráci s rodičmi pripravujeme pre deti ochutnávky zdravých jedál a pre rodičov sú tieto ochutnávky spojené s odbornými prednáškami. Neoddeliteľnou súčasťou  tejto oblasti 
sú spoločné vychádzky do lesa a rôzne športové aktivity v prírode. Poznatky i praktické skúsenosti v oblasti zdravého životného štýlu deti získavajú hravou formou.
Výchova k ľudovým tradíciám
Žijeme v obci v regióne Zemplína, kde sú ľudové tradície pomerne rozšírené 
a sú neoddeliteľnou súčasťou života všetkých, ktorí tu žijú. V snahe zachovať tieto tradície 
je potrebné oboznamovať s nimi deti už v predškolskom veku. Prvky ľudových tradícií zaraďujeme najmä do vystúpení detí pre starých rodičov a pri príležitosti Dňa matiek. Pripravujeme s deťmi ľudové zemplínske piesne, tance a scénky, pri ktorých si deti osvojujú aj slová v nárečí. Prvoradým cieľom v tejto oblasti je snaha o zachovanie ľudových tradícií typických pre náš región pre ďalšie generácie.

2. Stupeň vzdelania

Predprimárne vzdelanie získa dieťa absolvovaním posledného roka školského vzdelávacieho programu odboru vzdelávania v materskej škole. Dokladom o získanom stupni vzdelania 
je osvedčenie o získaní predprimárneho vzdelania. Tento doklad vydá riaditeľ materskej školy len dieťaťu, ktoré absolvovalo posledný rok vzdelávacieho programu odboru vzdelávania v materskej škole.


3. Dĺžka štúdia a formy výchovy a vzdelávania

Materská škola podporuje osobnostný rozvoj detí v oblasti sociálno-emocionálnej, intelektuálnej, telesnej, morálnej, estetickej, rozvíja schopnosti a zručnosti, utvára predpoklady na ďalšie vzdelávanie, pripravuje na život v spoločnosti v súlade s individuálnymi a vekovými osobitosťami detí. Výchova a vzdelávanie v materskej škole 
sa uskutočňuje podľa školského vzdelávacieho programu.
Na predprimárne vzdelávanie sa prijíma dieťa od troch rokov veku, výnimočne možno prijať dieťa od dovŕšenia dvoch rokov veku. Predprimárne vzdelávanie je povinné pre dieťa, ktoré dosiahlo 5 rokov veku do 31.augusta.
Povinné predprimárne vzdelávanie trvá jeden školský rok, dieťa ho plní formou pravidelného denného dochádzania v pracovných dňoch v rozsahu najmenej 4 hodiny denne, okrem času školských prázdnin. Dieťa so zdravotným znevýhodnením môže plniť povinné predprimárne vzdelávanie v rozsahu menej ako 4 hodiny za podmienok ustanovených zákonom. Ak dieťa po dovŕšení šiesteho roku veku nedosiahne školskú spôsobilosť, bude pokračovať v plnení predprimárneho vzdelávania ešte jeden školský rok.
Denná forma výchovy a vzdelávania sa môže uskutočňovať aj ako dištančná:
a) v celom rozsahu vzdelávania zabezpečovaného materskou školou pre deti, ak s vyhlási výnimočný stav, núdzový stav alebo mimoriadna situácia,
b) v rozsahu podľa rozhodnutia riaditeľa školy, ministra školstva alebo oprávnenej osoby v čase mimoriadnej situácie, núdzového stavu alebo výnimočného stavu pre všetkých žiakov
c) v rozsahu podľa rozhodnutia riaditeľa materskej školy pre deti, pre ktoré je predprimárne vzdelávanie povinné, ak kvôli zdravotnému stavu alebo z iných závažných dôvodov (napr. rodinné dôvody, ohrozovanie bezpečnosti a zdravia iných detí, ktoré sú účastníkmi výchovy a vzdelávania), nemôžu plniť povinné predprimárne vzdelávanie formou pravidelného denného dochádzania, najdlhšie počas troch po sebe idúcich mesiacov,
d) v rozsahu nevyhnutne potrebnom, najviac však  jeden mesiac, z dôvodov podľa § 150a ods. 2 školského zákona.
Materská škola poskytuje celodennú výchovu a vzdelávanie s možnosťou poldennej výchovy a vzdelávania, ktoré sa uskutočňujú dennou formou. 
Výchovu a vzdelávanie  uskutočňujeme v MŠ prostredníctvom nasledovných foriem denných činností:
· hry a činnosti podľa výberu detí
· zdravotné cvičenia
· vzdelávacia aktivita
· pobyt vonku
· činnosti zabezpečujúce životosprávu (osobná hygiena, stravovanie, odpočinok)
Vzdelávaciu aktivitu zaraďujeme buď ako samostatnú organizačnú jednotku alebo ako súčasť iných denných činností. Vzdelávacia aktivita sa realizuje prostredníctvom foriem práce:
· v skupine detí
· frontálne, súčasne so všetkými deťmi
· individuálne


5. Učebné osnovy

Učebnými osnovami školského vzdelávacieho programu sú vzdelávacie štandardy vzdelávacích oblastí Štátneho vzdelávacieho programu pre predprimárne vzdelávanie v materských školách. 
Obsah vzdelávania v materskej škole sa vymedzuje v nasledujúcich vzdelávacích oblastiach:
  Jazyk a komunikácia
  Matematika a práca s informáciami  
  Človek a príroda 
  Človek a spoločnosť  
  Človek a svet práce 
  Umenie a kultúra 
  Zdravie a pohyb 

Vzdelávacie oblasti sú vzájomne prepojené a ciele jednej z nich možno dosahovať aj pri realizácii obsahu z iných vzdelávacích oblastí. 
Výkonové štandardy sú premyslene rozvrhnuté do týždňov. 
Učiteľky ich podrobnejšie rozpracúvajú v plánoch výchovno-vzdelávacej činnosti, konkretizujú daný cieľ, zohľadňujúc aktuálne rozvojové možnosti, schopnosti a predpoklady detí. Berúc do úvahy ich rozsah a náročnosť, niektoré sa v priebehu školského roka opakujú.  




Východiska plánovania výchovnovzdelávacej činnosti 

V materskej škole sa harmonogram denných aktivít a cielené vzdelávacie aktivity plánujú 
a realizujú tak, aby sa pokryl celý vzdelávací obsah Štátneho vzdelávacieho programu. Pri postupnom dosahovaní vzdelávacích štandardov zo Štátneho vzdelávacieho programu pre materské školy sa zohľadňuje aktuálna úroveň spôsobilostí detí v danej triede materskej školy.
•   Výchovno-vzdelávacia činnosť je plánovaná týždenne vzhľadom na špecifiká práce 
v materskej škole s celodennou formou výchovy a vzdelávania, kedy predprimárne vzdelávanie zabezpečujú striedavo na zmeny dve učiteľky.
• Plán výchovno-vzdelávacej činnosti je chápaný ako súčasť prípravy 
na výchovno-vzdelávaciu činnosť, ktorého forma a spôsob vedenia sú schválené pedagogickou radou.  
•   Plány výchovno-vzdelávacej činnosti v jednotlivých triedach vypracúvajú učiteľky, pričom stratégie vzdelávacej aktivity, ktoré sú súčasťou plánov si vypracúvajú učiteľky rannej zmeny pre svoju priamu výchovno-vzdelávaciu činnosť . Je úplne na ich vzájomnej súčinnosti a dohode, koľkokrát maximálne za týždeň zaradia jednotlivé vzdelávacie oblasti, ako a kedy ich budú realizovať. V rámci cielenej vzdelávacej aktivity zohľadňujú možnosť voľby vzájomne kombinovať a prelínať príslušné vzdelávacie oblasti. 
•    Učiteľky vychádzajú pri plánovaní z poznania aktuálnej vývinovej úrovne detí, pričom rešpektujú ich rozumovú stránku, záujmy, potreby, prirodzenú variabilitu a sociokultúrne prostredie. 
•    Učiteľka plánuje systematickým spôsobom od menej náročných požiadaviek na dieťa k náročnejším a rešpektuje metodické postupy špecifické pre jednotlivé vzdelávacie oblasti.  
•  Učiteľka zohľadňujúc aktuálnu situáciu sama rozhoduje na základe formulácie konkrétneho výkonového štandardu, či k jeho dosiahnutiu smeruje priebežne vytvorením príležitostí prostredníctvom prirodzených každodenných socializačných situácií v rámci dlhšieho časového obdobia, alebo ich je potrebné plánovať a realizovať v konkrétnych cielených vzdelávacích aktivitách. 
•    Na základe hlbšieho poznania charakteristiky jednotlivých vzdelávacích oblastí, ako aj poznania vzdelávacích štandardov, si učiteľka samostatne volí vhodné metódy, stratégie, formy a prostriedky pre svoju plánovanú výchovno-vzdelávaciu činnosť. Ich výber 
a uplatňovanie je právom každého pedagogického zamestnanca. 
•  Jednotlivé témy je možné podľa potreby učiteliek danej triedy zlúčiť, prípadne akokoľvek zmeniť ich poradie z dôvodu materiálno-technického  ako aj z dôvodu aktuálneho počasia, posunu rôznych sviatkov, ku ktorým sa viažu určité tradície a zvyklosti, či aktuálnej situácie v konkrétnej triede. Pri plánovaní postupujú učiteľky v zmysle uznesenia pedagogickej rady.  Pri zapisovaní do triednej knihy sa postupuje podľa informatívneho materiálu: Vedenie triednej knihy v materskej škole.
 
6. Systém podpory detí v súlade s princípmi inkluzívneho vzdelávania

Inkluzívny prístup školy k vzdelávaniu detí
       Naša škola vychádza z presvedčenia, že každé dieťa má právo na prijatie, rešpekt, podporu a primerané podmienky na učenie a rozvoj. Inkluzívny prístup nevnímame ako osobitnú oblasť oddelenú od bežného života školy, ale ako prirodzený spôsob organizovania pedagogickej práce, komunikácie a spolupráce s deťmi a ich rodinami.

Prispôsobenie aktivít: 

•	V pedagogickom procese rešpektujeme, že deti sa od seba odlišujú v tempe učenia, spôsobe zapájania sa do činností, miere samostatnosti, úrovni komunikácie či v potrebe podpory. Z tohto dôvodu učiteľky plánujú činnosti tak, aby boli prístupné pre rôzne deti. Pri aktivitách využívajú viacero foriem vysvetlenia, názorné pomôcky, praktické činnosti, prácu vo dvojiciach a skupinách, možnosť voľby a primerané úpravy zadania.

Rozpoznávanie potrieb:

•	 Dôležitou súčasťou práce školy je včasné rozpoznávanie potrieb detí. Učiteľky sledujú deti pri každodenných činnostiach, v hre, v komunikácii aj pri plnení úloh. Na základe pedagogického pozorovania vyhodnocujú, ktoré dieťa potrebuje väčšiu podporu, iný spôsob vedenia, viac času, názornosť alebo spoluprácu s ďalšími odborníkmi.

Realizácia podpory: 

•	Pri poskytovaní podpory vychádzame z konkrétnych potrieb dieťaťa. Cieľom školy je, aby podpora nebola zameraná iba na ťažkosti, ale aby nadväzovala aj na silné stránky dieťaťa, jeho záujmy a možnosti. Podporné opatrenia realizujeme tak, aby bolo dieťa čo najviac zapojené do spoločného života triedy a školy. Pri podpore detí spolupracujeme s Centrom poradenstva a prevencie.



Klíma a reflexia: 

•	V škole vytvárame prostredie, v ktorom sa deti učia vzájomnému rešpektu, spolupráci, trpezlivosti a prijatiu odlišností. Pedagogickí zamestnanci cielene rozvíjajú sociálnu klímu triedy, podporujú bezpečné vzťahy a venujú pozornosť prevencii vylučovania. Dôležitou súčasťou je rozhovor a vedenie detí k empatickému správaniu. Rodičov priebežne informujeme o vývine a potrebách dieťaťa a usilujeme sa o partnerskú, vecnú komunikáciu. Kvalitu inkluzívneho vzdelávania škola priebežne vyhodnocuje a pedagógovia reflektujú účinnosť zvolených postupov.



7. Stratégia digitálnej transformácie vzdelávania
Vymedzenie a cieľ
Našou víziou je materská škola, ktorá využíva digitálne technológie zmysluplne, bezpečne a v prospech každého dieťaťa. Rozvíjame moderné vzdelávanie, podporujeme profesijný rast pedagogických zamestnancov a posilňujeme spoluprácu s rodičmi. Technológie využívame ako nástroj na podporu tvorivosti, učenia a kvalitného fungovania školy, pričom na prvom mieste zostáva dieťa a jeho harmonický rozvoj.
Celoškolský prístup a rovnováha 
Základom je systematický prístup, ktorý zahŕňa zmenu pedagogických prístupov, podporu aktívneho učenia sa detí a dôraz na rovnováhu medzi digitálnymi a nedigitálnymi skúsenosťami. Digitálne technológie sa využívajú ako podporný nástroj učenia, nie ako náhrada priamej skúsenosti, pohybu, sociálnej interakcie a hry. 
Rozvoj kompetencií zamestnancov 
Neoddeliteľnou súčasťou je rozvoj digitálnych kompetencií pedagogických zamestnancov – schopnosť kriticky vyberať a reflektovať vhodné digitálne nástroje, vytvárať bezpečné a podnetné prostredie a modelovať zodpovedné používanie technológií.

Personalizovaný a inkluzívny prístup a ochrana zdravia 
Pri využívaní digitálnych pomôcok sa uplatňuje personalizovaný a inkluzívny prístup, ktorý rešpektuje individuálne potreby, tempo učenia a východiskovú úroveň každého dieťaťa. Škola  pritom dôsledne dbá na: primeraný čas pri obrazovke, ochranu zraku, ergonomické podmienky, bezpečné používanie zariadení a ochranu psychického zdravia detí.

Ciele, hodnotenie a vízia 
Napĺňanie cieľov digitálnej transformácie budeme priebežne monitorovať prostredníctvom:
•	pedagogického pozorovania, 
•	hospitácií, 
•	sebahodnotenia pedagogických zamestnancov, 
•	analýzy využívania digitálnych nástrojov a získavania spätnej väzby od rodičov.

Dosiahnutý pokrok budeme vyhodnocovať priebežne počas školského roka a komplexne raz ročne v rámci hodnotiacej správy a aktualizácie akčného plánu digitálnej transformácie.

Stratégie dosahovania digitálnych kompetencií v predškolskom veku

Materská škola vytvára podmienky pre :
•	oboznamovanie sa detí s digitálnymi technológiami, ich rozpoznávanie, porozumenie ich základnému významu a účelu využívania prostredníctvom pozorovania, ukážok a hry.
•	rozvíjanie odvahy detí skúšať digitálne technológie, objavovať ich prostredníctvom vlastnej aktivity a získavať skúsenosti učením sa pokusom a omylom.
•	rozvíjanie schopnosti detí primerane používať digitálne technológie, ovládať základné funkcie digitálnych zariadení a využívať ich pri učení, objavovaní a hre.
•	rozvíjanie kritického myslenia a zodpovedného prístupu detí k digitálnym technológiám, porozumenie rozdielu medzi realitou a digitálnym obsahom a uvedomovanie si významu pravdivých informácií.
•	rozvíjanie etického a zodpovedného správania detí v digitálnom prostredí, rešpektovanie súkromia druhých, dodržiavanie pravidiel slušnej komunikácie a osvojovanie si základných princípov digitálnej etiky.
•	rozvíjanie schopnosti detí riešiť problémy, uplatňovať logické a algoritmické myslenie, plánovať postupy a spolupracovať pri hľadaní riešení úloh.
•	aktívnu tvorbu digitálneho obsahu deťmi, rozvíjanie ich kreativity, tvorivosti a schopnosti využívať digitálne technológie na vyjadrovanie vlastných nápadov, skúseností a zážitkov.
      Digitálnu transformáciu budeme komunikovať otvorene, zrozumiteľne a pravidelne všetkým zainteresovaným stranám. Pedagogickým a odborným zamestnancom ju budeme predstavovať prostredníctvom pracovných stretnutí a pedagogických rád, rodičom prostredníctvom rodičovských združení, webovej stránky školy a digitálnych komunikačných kanálov. Zriaďovateľa a partnerov školy budeme informovať o pokroku a výsledkoch prostredníctvom pravidelných správ a spoločných stretnutí. Pri komunikácii s deťmi budeme využívať veku primerané formy a aktivity, ktoré podporujú pozitívny vzťah k technológiám a ich zmysluplnému využívaniu.

8. Záver
Školský vzdelávací program „Včielky“ je vypracovaný v súlade so Štátnym vzdelávacím programom pre predprimárne vzdelávanie. Je to otvorený dokument 
a je výsledkom tímovej práce učiteliek Materskej školy Zemplínske Hradište. Bude 
sa priebežne dopĺňať v súlade s platnou legislatívou a jej zmenami a aktuálnymi potrebami materskej školy, požiadavkami rodičov a zriaďovateľa. 



Derogačná klauzula – zrušovacie ustanovenie
Vydaním nového školského vzdelávacieho programu sa ruší predchádzajúci ŠkVP materskej školy vydaný dňa: 20.09.2024


V Zemplínskom Hradišti       31.08.2026						

